Document ID: 31981R0550

*****
ΚΑΝΟΝΙΣΜΟΣ (ΕΟΚ) αριθ. 550/81 ΤΗΣ ΕΠΙΤΡΟΠΗΣ
της 25ης Φεβρουαρίου 1981
περί δασμολογικής κατατάξεως των εμπορευμάτων στη διάκριση 87.07 Γ Ι του Κοινού Δασμολογίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί της λήψεως μέτρων για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από τον κανονισμό (ΕΟΚ) αριθ. 280/77 (2), και ιδίως το άρθρο 3,
Εκτιμώντας:
ότι, για να διασφαλισθεί η ομοιόμορφη εφαρμογή της ονοματολογίας του Κοινού Δασμολογίου, είναι αναγκαία η θέσπιση διατάξεως που να καθορίζει τη δασμολογική κατάταξη των οχημάτων στοιβασίας παντός εδάφους , δηλαδή των οχημάτων που προβλέπονται για την πραγματοποίηση των ίδιων εργασιών ανυψώσεως και μεταφοράς με εκείνες των άλλων οχημάτων στοιβασίας, αλλά πιο ανθεκτικής κατασκευής, των οποίων το πλαίσιο απέχει αρκετά από το έδαφος, έχουν μεγάλο άνοιγμα μεταξύ των τροχών και ελαστικά μεγάλων διαστάσεων για κάθε είδος εδάφους ώστε να επιτρέπουν τη χρήση σε μαλακό έδαφος·
ότι το Κοινό Δασμολόγιο που προσαρτάται στον κανονισμό (ΕΟΚ) αριθ. 950/68 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 3324/80 (4), αναφέρει στην κλάση 84.22 τις μηχανές και συσκευές ανυψώσεως, φορτώσεως, εκφορτώσεως και διακινήσεως, και στην κλάση 87.07 τα αυτοκίνητα οχήματα των τύπων των χρησιμοποιούμενων εντός εργοστασίων, αποθηκών, λιμένων, αερολιμένων για την σε μικρές αποστάσεις μεταφορά ή διακίνηση των εμπορευμάτων·
ότι αυτές οι κλάσεις λαμβάνονται υπόψη για την κατάταξη των οχημάτων στοιβασίας παντός εδάφους· ότι, εν τούτοις, το τμήμα XVI του Κοινού Δασμολογίου, που περιλαμβάνει την κλάση 84.22, δεν αναφέρει τα οχήματα που υπάγονται στο τμήμα XVII το οποίο περιλαμβάνει την κλάση 87.07·
ότι τα οχήματα στοιβασίας παντός εδάφους είναι αυτοκίνητα οχήματα των τύπων που χρησιμοποιούνται στους λιμένες και αερολιμένες ακόμα και αν δεν δύνανται να χρησιμοποιούνται σε μαλακό έδαφος· ότι, συνεπώς, τα οχήματα αυτά πρέπει να καταταχθούν στην κλάση 87.07·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα οχήματα στοιβασίας παντός εδάφους είναι τα οχήματα που προβλέπονται για την πραγματοποίηση των ιδίων εργασιών ανυψώσεως και μεταφοράς με εκείνες των άλλων οχημάτων στοιβασίας, αλλά πιο ανθεκτικής κατασκευής, των οποίων το πλαίσιο απέχει αρκετά από το έδαφος, έχουν μεγάλο άνοιγμα μεταξύ των τροχών και ελαστικά μεγάλων διαστάσεων για κάθε είδος εδάφους ώστε να επιτρέπουν τη χρήση σε μαλακό έδαφος, κατατάσσονται στο Κοινό Δασμολόγιο στη διάκριση:
87.07 Οχήματα αυτοκίνητα των τύπων των χρησιμοποιουμένων εντός εργοστασίων, αποθηκών, λιμένων, αερολιμένων δια την εις μικράς αποστάσεις μεταφοράν ή διακίνησιν εμπορευμάτων ( π.χ. οχήματα μεταφοράς, στοιβασίας, μετατοπίσεως εμπορευμάτων ), οχήματα ελκυστήρες του τύπου του χρησιμοποιουμένου εις τους σιδηροδρομικούς σταθμούς, μεμονωμένα μέρη και τεμάχια αυτών:
Γ. Λοιπά οχήματα:
Ι. Φέροντα σύστημα ανυψώσεως της ιδίας αυτών διατάξεως φορτώσεως.
Άρθρο 2
Ο παρών κανονισμός αρχίζει να ισχύει την 21η ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 25 Φεβρουαρίου 1981.

Labels: 3
1